Na zastávke okrem iného opravia chodníky, osadia nové odpadkové koše, lavičky, upravia zeleň, vymaľujú oceľové prvky a vyčistia prístrešok.
BRATISLAVA. V hlavnom meste začali rekonštruovať zastávku mestskej hromadnej dopravy na Zochovej ulici. Zastávku obnovuje spoločnosť J&T Real Estate. Ako informovala hovorkyňa spoločnosti Katarína Krajňáková, najprv začali s demontážou oceľových konštrukcií z prístrešku, pokračovať budú opravou a výmenou kamenných platní v jeho spodnej časti, opravou podhľadu a osvetlenia.
Na zastávke tiež opravia chodníky, osadia nové odpadkové koše, lavičky, upravia zeleň, vymaľujú oceľové prvky a vyčistia prístrešok. Pribudnú aj podsvietené okenné tabule, na ktorých bude zobrazená najznámejšia bratislavská panoráma.
Pracovať sa bude prevažne v noci. "Napriek tomu by sme chceli Bratislavčanov poprosiť o trpezlivosť a pochopenie v prípade, že by sa ich týkali niektoré obmedzenia," uviedla Krajňáková a tým, že by nemalo ísť o zásadné obmedzenia.
Ukončiť rekonštrukciu chcú v druhý septembrový týždeň. Podľa hovorkyne J&T Real Estate si spoločnosť revitalizáciu zastávky Zochova vybrala ako jeden z projektov spoločenskej zodpovednosti. "Napriek tomu, že zastávku využíva množstvo cestujúcich a nachádza sa v centre mesta priamo na očiach turistov, je zastávka v dezolátnom stave. Rozhodli sme sa preto samospráve trochu pomôcť, tam kde jej chýbajú financie," dodala Krajňáková. Spoločnosť nechce zverejňovať sumu, za ktorú zastávku obnovia, keďže ako uviedla jej hovorkyňa, ide o dar verejnosti.
Podľa pôvodných plánov spoločnosti mala byť renovácia už hotová. "Bolo potrebné s magistrátom doladiť detaily zmluvy," vysvetlila sklz Krajňáková.
Práce na zastávke.
FOTO - J&T Real Estate
Vizualizácia aj s ponorámou mesta.
FOTO - J&T Real Estate